סטיבן מנושין

סטיבן טרנר "סטיב" מנושין (ניתן לאיית גם באיות העברי: סטיב מנוחין; באנגלית: Steven Terner "Steve" Mnuchin; נולד ב-21 בדצמבר 1962) הוא פוליטיקאי אמריקאי-יהודי שכיהן כמזכיר האוצר של ארצות הברית. קודם לכן היה איש עסקים אשר היה מייסדה של חברת ההפקות ומימון הסרטים "RatPac-Dune Entertainment" בה כיהן כמנכ"ל, וכן עבד כ-17 שנים בגולדמן זקס, בה כיהן כמנהל המידע הראשי. מנושין נולד לאיליין טרנר ורוברט מנושין (אנ') ב-21 בדצמבר 1962. אביו הוא בנקאי השקעות, שותף לשעבר בחברת גולדמן זקס ואספן אומנות שהקים את גלריית מנושין באפר איסט סייד שבמנהטן. אמו כיהנה כסגנית נשיא בהנהלת מוזיאון סולומון ר. גוגנהיים, כיושבת ראש ועדת הרכישות של מוזיאון ויטני לאמנות אמריקאית ובדירקטוריונים של מוסדות תרבות נוספים. ב-1985 סיים מנושין תואר ראשון באוניברסיטת ייל, בה היה חבר באחוות הגולגולת והעצמות. בתקופת הלימודים שימש מתמחה בבנק ההשקעות סולומון ברדרס. בשנים 1985 עד 2002 עבד בחברת גולדמן זקס בה שימש שותף מ-1994. עמד בראש מחלקת ניירות הערך מגובות המשכנתה בחברה, בראש מחלקת מסחר אלקטרוני בינלאומי ושימש מנהל מערכות מידע ראשי בשנים 2001–2002. לאחר שעזב את גולדמן זקס חבר לקרן הגידור ESL של אדוארד למפרט וכיהן כסגן היושב ראש, לאחר מספר חודשים עזב לקרן ההשקעות SFM של ג'ורג' סורוס. ב-2004 ייסד את חברת ההשקעות וקרן הגידור Dune Capital Management LP בגיבוי סורוס. בשנת 2009 הוביל קבוצת משקיעים שכללה את סורוס וג'ון פולסון לרכישת בנק המשכנתאות "IndyMac" שנקלע לקשיים בעקבות משבר הסאבפריים תמורת כ-1.5 מיליארד דולר. שם הבנק שונה ל-OneWest Bank ומנושין מונה ליו"ר ומנכ"ל החברה. הבנק זכה לתמיכה ממשלתית נרחבת במהלך המשבר. ב-2014 נמכר הבנק תמורת 3.4 מיליארד דולר ל-CIT Bank, National Association. לאחר הרכישה היה סגן יו"ר בחברת CIT Group ויו"ר CIT Bank National Association עד מרץ 2016. ב-2006 ייסד את חברת ההפקות ומימון הסרטים "Dune Entertainment, LLC", החברה מימנה הפקות סרטים של אולפני פוקס המאה ה-20. ב-2013 התמזגה עם חברת RatPac שבבעלות ברט ראטנר וג'יימס פאקר, שינתה את שמה ל-"RatPac-Dune Entertainment" ומימנה את סרטי אולפני האחים וורנר וכן סרטו של וורן בייטי "Rules Don't Apply" בו מופיע מנושין בהופעת קמע. מנושין כיהן כחבר בחבר הנאמנים של המוזיאון לאמנות עכשווית בלוס אנג'לס, כחבר הוועד המנהל במוזיאון ויטני לאמנות אמריקאית, מוזיאון הירשהורן וגן הפסלים של הגלריה הלאומית לאמנות. באפריל 2016 מונה על ידי דונלד טראמפ למנהל הכספים בקמפיין הבחירות לנשיאות. לאחר הבחירות החליט טראמפ למנותו למזכיר מחלקת האוצר. המינוי אושר על ידי הסנאט ב-13 בפברואר 2017 ברוב של 53 מול 47. במאי 2018 ביקר בישראל לרגל העברת שגרירות ארצות הברית בישראל לירושלים, שנה לאחר מכן לקח חלק בפסגה האמריקאית-קוריאנית באזור המפורז הקוריאני. מנושין היה נשוי להת'ר דה-פורסט קרוסבי מ-1999 ועד 2014, ולהם שלוש בנות משותפות. מנושין נישא בשנית ב-24 ביוני 2017 לשחקנית לואיז לינטון (אנ'). מדיה וקבצים בנושא סטיבן מנושין בוויקישיתוף סטיבן מנושין, ברשת החברתית אקס (טוויטר) סטיבן מנושין, ברשת החברתית LinkedIn סטיב מנושין באתר CIT יונתן קירשנבאום, ‏אנשי הנשיא: בעלי התפקידים והמדיניות הכלכלית של ממשל טראמפ, באתר דבר העובדים בארץ ישראל, 23 בינואר 2017 Steve Mnuchin: Everything You Need to Know, אתר abcnews, ‏30 בנובמבר 2016 Trump Names Hedge Fund Manager as National Finance Chairman, בלומברג, 5 במאי 2016 Deal Maker Profile: New IndyMac CEO Steve Mnuchin, וול סטריט ג'ורנל, 2 בינואר 2009 Mnuchin to Get $4.5 Million Pay as Vice Chairman of CIT, בלומברג, 26 ביולי 2014 OneWest's Steven Mnuchin Makes A Big Bet On Content, פורבס, 2 באוקטובר 2013 Steven Mnuchin Expected to Be Named Trump’s Treasury Secretary (Report), וראייטי, 29 בנובמבר 2016 Trumps attend Steve Mnuchin's wedding, officiated by Mike Pence, ‏Yahoo!, ‏, 25 ביוני 2017 Meet Steven Mnuchin's Actress-Author Fiancee, הוליווד ריפורטר, 29 בנובמבר 2016 ]